**Приемане на Правилник за устройството и дейността на новосъздаваното общинско предприятие „Младежки център Пловдив“**

**ВНОСИТЕЛ: ИНЖ. ИВАН ТОТЕВ – КМЕТ НА ОБЩИНА ПЛОВДИВ**

***Проект***

Съгласно чл. 26, ал. 4 от Закона за нормативните актове, в законоустановения срок от 30 дни, община Пловдив чрез настоящото публикуване за обществена консултация, се предоставя възможност на заинтересованите лица да направят своите предложения и становища по проекта на Правилника на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” № 1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРАВИЛНИК ЗА УСТРОЙСТВОТО И ДЕЙНОСТТА НА ОП „МЛАДЕЖКИ ЦЕНТЪР ПЛОВДИВ“**

На 30 април 2017г. приключва проект BG06-103 „Изграждане на младежки център в град Пловдив“ по Програма „Деца и младежи в риск“, Компонент 1 „Грижа за младежи в риск“, финансирана по ФМ на ЕИП 2009-2014“ в тази връзка Община Пловдив е сключила Договор за изпълнение на проект №Д03-9/28.01.2014г., съгласно който е заложената устойчивост на проекта с изискване Младежки център да продължи своето функциониране за срок от 5 години.

Приемането на Правилник за устройството и дейността на ОП „Младежки център Пловдив“

**I. Причини, които налагат приемането на Правилник за устройството и дейността на ОП „Младежки център Пловдив“ -**

При изработването на проекта на Правилник за устройството и дейността на ОП „Младежки център Пловдив“ са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – със създаването на общинско предприятие „Младежки център Пловдив“ и приемането на Правилник за устройството и дейността на същия заедно с Приложение №1 и Приложение №2 към Правилника, ще бъде удовлетворена необходимост дейността на Младежки център да продължи своето функциониране и след приключване на проект BG06-103 „Изграждане на младежки център в град Пловдив“ по Програма „Деца и младежи в риск“, Компонент 1 „Грижа за младежи в риск“, финансирана по ФМ на ЕИП 2009-2014“, на 30 април 2017 г. и заложената устойчивост от страна на Община Пловдив за срок от 5 години в Договор за изпълнение на проект № Д03-9/28.01.2014г.

**Принципът на обоснованост** – създаването на общинско предприятие „Младежки център Пловдив“ и прилагането текстовете на Правилник за устройството и дейността на ОП „Младежки център Пловдив“ се обосновава с разпоредбите на чл.2, ал.1, т.1 от Наредба за създаване, управление и контрол върху дейността на общинските предприятия по гл. VI от ЗОС, които предвиждат създаването на общинското предприятие по едно от следните направления, а именно: **„управление, изграждане на обекти, мрежи и съоръжения на техническата инфраструктура – общинска собственост, както и предоставяне на услуги, свързани с тях“.**

**Принципите на предвидимост и откритост** са спазени – проектът с мотивите и предварителната оценка на въздействието са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителна оценка на въздействието публично са предоставени на заинтересованите лица, като в настоящото предложение са взети предвид направените становища от проведени дискусии в състава на общинската администрация.

**Принципът на субсидиарност, пропорционалност и стабилност** – приемането на Правилник за устройството и дейността на ОП „Младежки център Пловдив“ е в съответствие с нормативните актове от по-висока степен.

При изработване на проекта на Правилник за устройството и дейността на ОП „Младежки център Пловдив“ е спазен чл.18 а от ЗНА, както и разпоредбите на глави II и III от ЗНА. Извършена е **предварителна оценка на въздействието** на новосъздаваното общинско предприятие „Младежки център Пловдив“.

**II. Цел на създаването на ОП „Младежки център Пловдив“ -** организирането на ефективен и устойчив функционален процес на работа на Младежкия център и развиване на адекватни, насочени към младежите в риск, услуги и инициативи, с цел стимулиране на младежкото участие, включване в обществото и интегриране в живота на общността.

**III. Финансови средства, необходими за прилагането на Правилника**

За създаването и функционирането на ОП „Младежки център Пловдив“ е необходимо разходването на бюджетни средства. Необходимите средства са в размер на 380 480 лв. чрез намаление на собствения бюджет на община Пловдив за 2017 година в дейност 369 - Други дейности за младежта, местна дейност. В същата дейност ще се предостави бюджетът на ОП „Младежки център Пловдив” за 2017 година. Корекцията не променя общия обем на бюджета на община Пловдив за 2017 година.

**IV. Очаквани резултати**

Очаквани резултати са изграждане и поддържане на съвременен, съобразен с изискванията за Знак за качество на Съвета на Европа, младежки център в град Пловдив, който да предоставя на младите хора на територията на града (и областта), включително и на младежите в риск и тези в неравностойно положение различни услуги, свързани с организиране и участие в младежки обмени; участие в неформални обучения – гражданско образование, изграждане на социални умения, младежко лидерство и други; работа по програми за реинтеграция на младежи, отпадащи от училище и много други.

**V. Анализ за съответствие с правото на Европейския съюз**

Предлагания Правилник за устройството и дейността на ОП „Младежки център Пловдив“ е в съответствие с нормативните актове от по-висока степен, както и с тези на европейското законодателство.

В изпълнение на изискванията на ЗНА е извършена предварителна оценка на въздействието на проекта на подзаконовия нормативен акт.

Проектът на подзаконовия нормативен акт е публикуван на официалната страница на община Пловдив на 17.**03.2017г**.

Към публикувания проект е прикачена и предварителна оценка на въздействие на проекта на Правилник за устройството и дейността на ОП „Младежки център Пловдив“.

В рамките на законовия 30 дневен срок за обществени консултации ще бъдат взети в предвид предложенията и становищата по проекта на Правилник за устройството и дейността на ОП „Младежки център Пловдив“, като същите ще бъдат публикувани на интернет страницата на община Пловдив в предвидения от закона срок. Публикуваната справка отразява постъпилите предложения заедно с обосновка за неприетите предложения, като същите ще бъдат оповестени от вносителя преди приемането на акта от Общински съвет - Пловдив.

**МОТИВИ**: Настоящото решение се прие на ***правно основание:*** чл. 21, ал. 1, т.6, т. 23 и ал. 2 от ЗМСМА, във връзка с чл. 124 от Закона за публичните финанси, чл. 41 от Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив и в изпълнение на чл. 4 ал.3 и ал.4 от ПМС № 67 от 14.04.2010 г., изм. ДВ. бр.8 от 28 януари 2014г. (последно изменение) за заплатите в бюджетните организации и дейности, във връзка с чл.52, ал.3 и ал.4 от Закон за общинската собственост, във връзка с чл. 11, ал. 3 и чл. 15, ал. 1 от ЗНА при спазване изискванията на чл. 19, чл. 20, чл. 26 и чл. 28 от ЗНА и чл. 75, чл.76, чл.77 и чл.79 от АПК, чл.2, ал.1, т.2, чл.3 и чл.5 от Наредба за създаване, управление и контрол върху дейността на общинските предприятия по гл. VI от Закона за общинската собственост

**ПРОЕКТ ЗА РЕШЕНИЕ:**

**I.** Създава Общинско предприятие по реда на чл.52 и чл.53, т.2 от ЗОС с цел управление, изграждане на обекти, мрежи и съоръжения на техническата инфраструктура – общинска собственост, както и предоставяне на услуги, свързани с тях с наименование **ОБЩИНСКО ПРЕДПРИЯТИЕ „МЛАДЕЖКИ ЦЕНТЪР ПЛОВДИВ“** (ОП „Младежки център Пловдив“/, **считано от 01.05.2017г**.

**I.1**. *Седалище и адрес на управление*: ул. „Ясна поляна“ №18;

**I.2.** *Предмет на дейност*:

Предприятието има за предмет следните дейности:

1. Провеждане на политиката на община Пловдив в областта на спорта и младежките дейности;
2. Изпълнява стратегията на община Пловдив в областта на младежка политика;
3. Съдейства за развитието на гражданското общество в лицето на младите хора, при зачитане и упражняване на секторните младежки политики, залегнали в Европейската харта за участието на младите хора в живота на Община Пловдив.
4. Поддържа и развива местното младежко самоуправление в лицето на ученическите и студентските съвети;
5. Установява и поддържа взаимоотношения на местно и национално ниво с образователни заведения, браншови организации, областния на МФВС и други институции с цел подпомагане на личностната реализация и професионалното ориентиране на младите хора, в това число по следните направления:

**Направление „Образователни програми и проекти“**:

* организиране и участие в младежки обмени;
* участие в неформални обучения – гражданско образование, изграждане на социални умения, младежко лидерство и други;
* работа по програми за реинтеграция на младежи, отпадащи от училище;
* организиране и участие на клубове по интереси;
* организиране и участие в доброволчески инициативи и благотворителни кампании;
* участие в работилници, ателиета и клубове по практически умения;
* организиране и участие в клубове по интереси, езикови курсове;
* предоставяне на свободен достъп до интернет и медийно базирани платформи;
* организиране и провеждане на кръгли маси с представители на заинтересованите страни – младежки НПО, социални и здравни работници, представители на институции, обучителни организации и други;
* организиране на публично-информационни кампании по проблемите на младежите;

**Направление „Спортен комплекс и хотелска част“:**

* Осъществяване на маркетинг и рекламно-информационна дейност с цел популяризиране на комплекса, като атрактивно, интересно и приятно място, както за гостите, така и за жителите на град Пловдив;
* Организиране и провеждане на:

- футболни, волейболни и баскетболни турнири и лиги;

- спортни празници и тържества с участието на пловдивски училища и университети;

- партньорство с пловдивските спортни клубове за организиране и провеждане на активности;

- благотворителни събития в помощ на деца и семейства в риск;

* Настаняване на отбори по време на световни, европейски първенства, както и други спортни събития;
* Настаняване на младежи по време на организирани младежки обмени с младежи от страната и чужбина;
* Настаняване по време на провеждане на дългосрочни семинари и обучения;
* Свободно настаняване на желаещи да ползват хотелската част.

**6.** Управление и стопанисване на административна и обслужващи сгради с прилежаща площ; съоръжения и техника; многофункционален спортен комплекс; съблекални и ресторант ОП „МЛАДЕЖКИ ЦЕНТЪР ПЛОВДИВ“.

**7.** Осъществяване на възмездни услуги, включени в Наредба за определянето и администрирането на местните такси и цени на услуги на територията на Община Пловдив по Приложение №8, 8.5. и извършване на търговия със стоки и услуги, свързани с предмета на дейност.

**8.** Осъществяване на други незабранени от закона стопански дейности, свързани с предмета на дейност.

**I.3.** Възлага на Кмета на Община Пловдив да назначи Директор на Общинско предприятие „Младежки център Пловдив” и да сключи с него договор по Кодекса на труда.

**I.4**. Приема Правилник за устройството и дейността на ОП „Младежки център Пловдив“ заедно с Приложение №1 „Структура и числен състав на персонала“ и Приложение №2 „Предоставено за управление общинско имущество“, неразделни части от настоящото решение.

**I.5**. Числеността на персонала на Общинското предприятие „Младежки център Пловдив“ е 22 бр. (*Приложение №1 „Структура и числен състав на персонала“, което става неразделна част от същия).*

**I.6**. Възлага на Кмета на Община Пловдив да утвърди щатно разписание на Общинско предприятие „Младежки център Пловдив“.

**ІІ.** Одобрява корекциите по бюджета за 2017 година на община Пловдив във функция ІІІ. „Образование”, дейност 369 „Други дейности за младежта“ – местна дейност, съгласно Приложение № 3 – Справка за изменение на бюджета на община Пловдив за 2017 година.

**III.** ОДОБРЯВА Разчет за финансиране на капиталовите разходи на Община Пловдив за 2017 година – и з в а д к а, съгласно Приложение № 4.

**IV.** Утвърждава разходите за заплати и числеността на персонала за 2017г., разпределени по месеци за ОП „Младежки център Пловдив”, дейност 369 „Други дейности за младежта” – местна дейност, съгласно Приложение № 3.2.369.

**Приложения:**

1. Правилник за устройството и дейността на ОП „Младежки център Пловдив“, заедно с Приложение №1 към Правилник - „Структура и числен състав на персонала“ и Приложение №2 към Правилник - „Предоставено за управление общинско имущество“, неразделни части от настоящото решение.
2. Приложение № 3 – Справка за изменение на бюджета на община Пловдив за 2017г.
3. Приложение № 4 - Разчет за финансиране на капиталовите разходи на Община Пловдив за 2017г. – и з в а д к а.
4. Приложение № 3.2.369 – Справка за разпределение на разходите за заплати и числеността на персонала по месеци за 2017 година на ОП „Младежки център Пловдив“;
5. Предварителна оценка на въздействието;